Ciepło, urokliwo, szykowno, so schön...
Chyba to sóm te słowa, kiere nojlepij pasujóm do knigi "W Jeżynowym Grodzie".
Jyj bohatyrami sóm myszy. A precyzyjnij: myszki. Fajniste, sympatyczne - takie z kierymi samymu chciałoby sie poharcować i pobuszować po roztómajtych kómórkach i spiżarniach, a przi tym pómaszkycić jagodowyj leguminy, ciasteczek pierwiosnkowych, chłódnika z rzeżuchy abo tyju z liściów jeżyn.
Jill Barklem - autorka tyj publikacje - godo, że Jeżynowy Gród to jyj idealny świot. Myszki żyjóm sam w zgodzie z naturóm, a przi tym wykorzystujóm i cynióm sie wszisko, co rośnie kole nich. A nojważniyjsze że sie przajóm, kochajóm i łopiekujóm sie jedna drugóm.
W sumie jest to tako jedna, wielko idylka, ale przeca kożdy z nos tego czasym poczebuje. Ućyc do krainy, w kieryj jes pjyknie, baśniowo, idyalnie i bez trosk (dyć i Fryderyk Wielgi mioł te swoje Sanssouci).
Wjynkszoś z nos sie takigo pałacu, jak łón niy postawi, ale starcić sie w lekturze mogymy przeca zawsze, pra? A "W Jeżynowym Grodzie" nadowo sie do tego perfektnie.
Pikniki, przyjyńcia, bale, wycieczki... A wszyskie łóne cudnie i szczegółowo (co do nojmniyjszego detaliczku!) zilustrowane przez sama autorka.
No niy do sie tóm knigóm niy zachwycić. Tako jes pjykno!
*
Miołek do Wos jedyn jyj ygzymplorz, ufundowany przez wydownictwo Znak. Zadanie kónkursowe bóło takie: cza mi było napisać, jako jes Waszo ulubióno mysz z bojki. Za wszyskie maile wielkie dziynki, a kniga dostowo:
Mónika Włoskowsko z Warszawy
Gratuja. A nagroda wyglóndo tak:
lug_Latn szl_Latn szl_Latn szl_Latn szl_Latn szl_Latn pol_Latn szl_Latn unk szl_Latn szl_Latn szl_Latn